Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta’ Implimentazzjoni 2013/463/UE li tapprova l-programm ta’ aġġustament makroekonomiku għal Ċipru /* COM/2014/0541 final - 2014/0248 (NLE) */





MEMORANDUM TA’ SPJEGAZZJONI Fil-25 ta’ Ġunju 2012, Ċipru ressaq talba għal għajnuna finanzjarja mill-Mekkaniżmu Ewropew ta’ Stabbiltà (MES). Fil-25 ta’ April 2013, il-Kunsill ħa d-deċiżjoni (id-Deċiżjoni tal-Kunsill 2013/236/UE) li Ċipru għandu jimplimenta b’mod rigoruż programm ta’ aġġustament makroekonomiku, li jindirizza riskji speċifiċi li joriġinaw minn Ċipru għall-istabbiltà finanzjarja taż-żona tal-euro u jimmira biex malajr jistabbilixxi mill-ġdid ambjent ekonomiku sod u sostenibbli u s-sitwazzjoni finanzjarja f’Ċipru. Fl-24 ta’ April 2013 il-Bord tal-Gvernaturi tal-MES iddeċieda li jagħti, fil-prinċipju, sostenn ta’ stabbiltà lil Ċipru u approva l-Memorandum ta’ Qbil dwar il-Kundizzjonalità Speċifika tal-Politika Ekonomika (minn hawn ‘il quddiem “MtQ”) u l-iffirmar tiegħu mill-Kummissjoni f’isem il-MES. Fit-8 ta’ Mejju 2013 il-Bord tad-Diretturi tal-MES approva ftehim dwar faċilità ta’ assistenza finanzjarja. Il-programm ta’ aġġustament makroekonomiku għandu l-għan li terġa' tinkiseb il-fiduċja fis-suq finanzjarju, jiġu stabbiliti mill-ġdid bilanċi makroekonomiċi sodi u li l-ekonomija tkun tista' terġa’ lura għal tkabbir sostenibbli. Biex jintlaħqu dawn l-għanijiet, il-programm huwa msejjes fuq tliet pilastri. L-ewwel pilastru huwa strateġija għas-settur finanzjarju bbażata fuq ir-ristrutturar u t-tiċkin tal-istituzzjonijiet finanzjarji tiegħu u t-tisħiħ tas-sorveljanza tiegħu, bi sforzi biex jiġu indirizzati nuqqasijiet fil-kapital u l-likwidità. It-tieni pilastru huwa strateġija ambizzjuża ta’ konsolidazzjoni fiskali, imsejsa fuq l-isforzi ta’ konsolidazzjoni mibdija fl-2012, b’mod partikolari permezz ta’ miżuri mmirati biex jitnaqqas l-infiq primarju attwali, jissaħħaħ id-dħul tal-gvern, jitjieb il-funzjonament tas-settur pubbliku u tinżamm konsolidazzjoni fiskali fuq medda medja ta’ żmien. L-għan huwa li jiġi kkoreġut id-defiċit eċċessiv tal-gvern ġenerali u li l-proporzjon ta’ dejn pubbliku gross mal-PDG jaqbad xejra 'l isfel fuq perjodu ta’ żmien medju. L-awtoritajiet huma impenjati biex sal-2016 inaqqsu d-defiċit għal inqas minn 3% tal-PDG. L-implimentazzjoni tajba ta’ Fondi Strutturali u Fondi oħra tal-UE, kif ukoll tal-inizjattivi ta' politika tal-UE mmirati lejn żieda fl-impjiegi u t-tkabbir ekonomiku għandha tinżamm. Dan ikun ta' kontribut biex Ċipru jitqiegħed fuq it-triq ta' tkabbir għat-tul. It-tielet pilastru jikkonsisti minn aġenda ambizzjuża ta’ riformi strutturali, bil-għan li jingħata sostenn lill-kompetittività u t-tkabbir sostenibbli u bbilanċjat, b’konformità mar-rakkomandazzjonijiet speċifiċi indirizzati lejn Ċipru fl-2012, u li tippermetti li jinħallu l-iżbilanċi makroekonomiċi. Filwaqt li titfakkar ir-Rakkomandazzjoni tal-Kunsill tat-22 ta' April 2013 dwar l-istabbiliment ta' Garanzija għaż-Żgħażagħ[1], l-opportunitajiet għaż-żgħażagħ u l-prospetti tagħhom li jsibu impjieg għandhom jissaħħu. Il-programm ta’ tliet snin ikopri l-perjodu min-nofs l-2013 sa nofs l-2016. F'konformità mal-Artikolu 1(2) tad-Deċiżjoni 2013/236/UE, il-Kummissjoni, flimkien mal-BĊE u fejn xieraq mal-FMI, mexxiet il-ħames analiżi biex tevalwa l-progress fl-implimentazzjoni tal-miżuri miftiehma kif ukoll l-effikaċja u l-impatt ekonomiku u soċjali tagħhom. B'riżultat ta' dan il-MtQ ġie aġġornat fl-oqsma tar-riforma tas-settur finanzjarju, b’politika fiskali u riformi strutturali. Għas-settur finanzjarju, il-Memorandum ta' Qbil (MtQ) rivedut jipprovdi li l-awtoritajiet se jqisu liberalizzazzjoni ulterjuri tal-miżuri restrittivi esterni biss wara t-tlestija b’suċċess tal-Evalwazzjoni Komprensiva u tranżizzjoni bla xkiel għall-Mekkaniżmu Superviżorju Uniku (MSU). Din il-liberalizzazzjoni, b’konsultazzjoni f'waqtha mal-Kummissjoni, il-BĊE u l-FMI u billi tinforma lill-MES, se tkun konsistenti mal-istabbiltà finanzjarja u r-riżervi ta' likwidità komdi. Il-MtQ rivedut jipprevedi wkoll pjan aġġornat għal rilassament gradwali ta’ dawn il-miżuri restrittivi. Barra minn hekk, jirrikjedi aktar miżuri biex tissaħħaħ il-ġestjoni tal-banek ta’ self improduttiv. Hija tinkludi wkoll dispożizzjoni bil-għan li jiġi konkluż is-segwitu dwar l-awditu tal-2013 dwar istituzzjonijiet finanzjarji individwali, li timponi sanzjonijiet jekk applikabbli, u li tagħmel pubblika d-deċiżjoni finali. Il-MtQ rivedut jeħtieġ aktar miżuri biex itejjeb il-kapaċità operattiva tal-Grupp Kooperattiv. Il-MtQ jinkludi wkoll żewġ azzjonijiet preċedenti, jiġifieri l-adozzjoni mill-Kunsill tal-Ministri tal-qafas komprensiv ġdid li jistabbilixxi proċeduri ta’ insolvenza korporattiva u personali xierqa kif ukoll l-adozzjoni mill-Kamra tar-Rappreżentanti tal-emendi għall-qafas legali fir-rigward ta’ esklużjoni ta' proprjetajiet immobbli ipotekata, waqt li jispeċifika dettalji dwar l-elementi meħtieġa ta’ dawn iż-żewġ oqfsa ġodda. Fir-rigward tal-politika fiskali, il-mira primarja tad-defiċit għall-2014 ġiet riveduta 'l isfel għal mhux aktar minn EUR 210 miljun (1.3 % tal-PDG) biex tirrifletti l-prestazzjoni fiskali fl-ewwel nofs tal-2014. Barra minn hekk, il-MtQ rivedut jeħtieġ is-sottomissjoni ta’ proposta li tiżgura n-newtralità fiskali tar-riforma tas-sistema ta' protezzjoni soċjali u l-kisba tal-mira tad-defiċit fiskali għall-2015, filwaqt li l-mira ta' eċċess primarju għall-2017 ġiet riveduta ‘l isfel biex jitħaffef l-aġġustament fiskali matul l-2017-2018. Fil-qasam tar-riformi fiskali-strutturali u r-riformi strutturali, il-MtQ rivedut jistabbilixxi iktar passi biex jitħaddem il-proċess tal-privatizzazzjoni fl-Awtorità Ċiprijotta tal-Portijiet (CPA) u l-Awtorità tal-Elettriku ta’ Ċipru (EAC). Fejn tidħol l-amministrazzjoni tad-dħul u l-konformità fiskali, jeħtieġ il-ħatra ta’ Kummissarju ġdid u ż-żewġ Assistenti Kummissarji tad-dipartiment tat-taxxa l-ġdid, l-istabbiliment ta’ bażi tad-dejta komuni tal-kontribwenti, u l-adozzjoni ta’ leġiżlazzjoni sekondarja meħtieġa biex jagħmlu operattivi l-poteri msaħħa tal-ġbir. Il-MtQ rivedut jistipula wkoll li r-riforma tat-tassazzjoni tal-proprjetà immobbli se tiġi implimentata fl-2015. Dwar ir-riforma tas-servizzi soċjali, il-MtQ rivedut jipprevedi l-ħolqien ta’ reġistru nazzjonali ta’ benefiċċji, li l-unità ta’ monitoraġġ se tuża bħala bażi biex tipproduċi rapport ta’ valutazzjoni tar-riforma tas-sistema ta' protezzjoni soċjali biex tiżgura n-newtralità baġitarja tagħha. Dwar ir-regolament tas-suq tad-djar, huma inklużi rekwiżiti ulterjuri biex jiġi assigurat il-ħruġ ta’ titoli tal-proprjetà. Fil-qasam tat-turiżmu, l-artikoli tal-liġi attwali dwar l-Organizzazzjoni tat-Turiżmu ta' Ċipru li potenzjalment ifixklu l-kompetizzjoni se jiġu vvalutati, filwaqt li fil-qasam tal-enerġija, se titwettaq valutazzjoni preliminari tal-potenzjal tekniku u ekonomiku għal produzzjoni akbar tal-elettriku minn sorsi ta’ enerġija rinnovabbli u tal-prezz ta’ sorsi differenti ta’ enerġija rinnovabbli meta mqabbla ma’ sorsi ta’ enerġija primarja konvenzjonali. Il-MtQ rivedut jeħtieġ ukoll lill-awtoritajiet biex jipprevedu miżuri biex titjieb il-kapaċità u l-indipendenza tal-Awtorità Regolatorja tal-Enerġija (CERA). Wara d-dħul fis-seħħ tar-Regolament (UE) Nru 472/201, il-programm ta’ aġġustament makroekonomiku issa għandu jiġi adottat fil-forma ta’ deċiżjoni ta’ implimentazzjoni tal-Kunsill. Għal raġunijiet ta’ ċarezza u ċertezza legali, il-Kummissjoni għalhekk tipproponi li tadotta l-programm mill-ġdid fuq il-bażi tal-Artikolu 7(2) tar-Regolament 472/2013. Is-sustanza tal-programm hija essenzjalment identika għal dik approvata bid-Deċiżjoni tal-Kunsill 2013/236, iżda tinkorpora wkoll ir-riżultati tar-reviżjoni mwettqa skont l-Artikolu 1(2) tad-Deċiżjoni 2013/236. Fl-istess ħin, huwa propost li d-Deċiżjoni tal-Kunsill 2013/236/UE titħassar. Id-deċiżjoni proposta tiżgura konsistenza sħiħa bejn il-qafas ta’ sorveljanza multilaterali tal-Unjoni stabbilit mit-Trattat dwar il-Funzjonament tal-Unjoni Ewropea (TFUE) u l-kundizzjonalità ta’ politika li tirfed il-programm ta’ aġġustament ekonomiku. B'mod partikolari, l-Artikolu 10 tar-Regolament (UE) Nru 472/2013 jipprovdi għal konsistenza fir-rapportar u l-obbligi ta' monitoraġġ. 2014/0248 (NLE) Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta’ Implimentazzjoni 2013/463/UE li tapprova l-programm ta’ aġġustament makroekonomiku għal Ċipru IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, Wara li kkunsidra r-Regolament (UE) Nru 472/2013 tal-Parlament Ewropew u tal-Kunsill tal-21 ta’ Mejju 2013 dwar it-tisħiħ tas-sorveljanza ekonomika u baġitarja tal-Istati Membri fiż-żona tal-euro li jesperjenzaw jew ikunu mhedda b’diffikultajiet gravi fir-rigward tal-istabbiltà finanzjarja tagħhom[2], u b’mod partikolari l-Artikolu 7(2) u (5) tiegħu, Wara li kkunsidra l-proposta tal-Kummissjoni Ewropea, Billi: (1) Ir-Regolament (UE) Nru 472/2013 japplika għal Stati Membri li diġà qed jirċievu assistenza finanzjarja, inklużi dawk mill-Mekkaniżmu Ewropew ta’ Stabbiltà (MES), fil-mument tad-dħul fis-seħħ tiegħu. (2) Ir-Regolament (UE) Nru 472/2013 jistabbilixxi r-regoli għall-approvazzjoni ta’ programm ta’ aġġustament makroekonomiku għall-Istati Membri li jirċievu għajnuna finanzjarja, li jeħtieġ li jkunu konsistenti mad-dispożizzjonijiet tat-Trattat li jistabbilixxi l-Mekkaniżmu Ewropew ta’ Stabbiltà (MES). (3) Wara t-talba tal-25 ta’ Ġunju 2012 minn Ċipru għal assistenza finanzjarja mill-MES, fil-25 ta’ April 2013 il-Kunsill iddeċieda permezz tad-Deċiżjoni 2013/236/UE[3]li Ċipru kellu jimplimenta b’mod rigoruż programm ta’ aġġustament makroekonomiku. (4) Fl-24 ta’ April 2013 il-Bord tal-Gvernaturi tal-MES iddeċieda li jagħti, fil-prinċipju, sostenn ta’ stabbiltà lil Ċipru u approva l-Memorandum ta’ Qbil dwar il-Kundizzjonalità Speċifika tal-Politika Ekonomika u l-iffirmar tiegħu mill-Kummissjoni f’isem il-MES. (5) F’konformità mal-Artikolu 1(2) tad-Deċiżjoni tal-Kunsill 2013/236/UE, il-Kummissjoni, f’kollaborazzjoni mal-Bank Ċentrali Ewropew (BĊE) u fejn meħtieġ, mal-Fond Monetarju Internazzjonali (FMI), għamlet il-ħames rieżami biex tevalwa l-progress fl-implimentazzjoni tal-miżuri miftiehma kif ukoll l-effikaċja u l-impatt ekonomiku u soċjali tagħhom. Bħala konsegwenza ta’ din l-analiżi, sar aġġornament għall-programm ta’ aġġustament makroekonomiku attwali, li jirrifletti l-passi li ħadu l-awtoritajiet Ċiprijotti sat-tieni kwart tal-2014. (6) Wara d-dħul fis-seħħ tar-Regolament (UE) Nru 472/2013, il-programm ta’ aġġustament makroekonomiku ġie adottat fil-forma ta’ Deċiżjoni ta’ Implimentazzjoni tal-Kunsill[4]. Għal raġunijiet ta’ ċarezza u ċertezza legali, il-programm ġie adottat mill-ġdid abbażi tal-Artikolu 7(2) tar-Regolament 472/2013. Is-sustanza tal-programm baqgħet identika għal dik approvata bid-Deċiżjoni tal-Kunsill 2013/236/UE, iżda l-programm inkorpora wkoll ir-riżultati tal-analiżi mwettqa skont l-Artikolu 1(2) tad-Deċiżjoni 2013/236/UE. Fl-istess ħin, id-Deċiżjoni tal-Kunsill 2013/236/UE ġiet irrevokata. (7) Id-Deċiżjoni ta’ Implimentazzjoni tal-Kunsill 2013/463/UE diġà ġiet emendata bid-Deċiżjoni 2014/169/UE. Fid-dawl tal-aħħar żviluppi, għandha tiġi emendata mill-ġdid. (8) Il-Kummissjoni, flimkien mal-BĊE u mal-FMI, għamlet l-ewwel analiżi biex tevalwa l-progress fl-implimentazzjoni tal-miżuri miftiehma kif ukoll l-effikaċja u l-impatt ekonomiku u soċjali tagħhom. B'riżultat ta' dan, għandu jsir tibdil fl-oqsma tar-riforma tas-settur finanzjarju, il-politika fiskali u r-riformi strutturali, b'mod partikolari rigward: (i) il-provvediment ta' pjan aġġornat għar-rilassament gradwali tar-restrizzjonijiet esterni, li l-awtoritajiet jimpenjaw ruħhom li ma jibdewhx qabel it-tlestija b'suċċess tal-Valutazzjoni Komprensiva u wara li tkun saret transizzjoni mingħajr xkiel għall-Mekkaniżmu Superviżorju Uniku (MSU); (ii) aktar miżuri biex jissaħħaħ il-maniġment tal-banek ta’ self improduttiv; (iii) rekwiżit biex jiġi konkluż is-segwitu dwar l-awditu tal-2013 dwar istituzzjonijiet finanzjarji individwali, li jimponi sanzjonijiet jekk applikabbli, u li jagħmel pubblika d-deċiżjoni finali. (iv) id-dispożizzjoni għal aktar miżuri biex titjieb il-kapaċità operattiva tal-Grupp Kooperattiv; (v) l-adozzjoni mill-Kunsill tal-Ministri tal-qafas komprensiv ġdid li jistabbilixxi proċeduri ta’ insolvenza korporattivi u personali xierqa kif ukoll l-adozzjoni mill-Kamra tar-Rappreżentanti tal-emendi għall-qafas legali fir-rigward ta’ esklużjoni ta' proprjetà immobbli ipotekata, (dawn huma żewġ azzjonijiet minn qabel), filwaqt li jispeċifika dettalji dwar l-elementi meħtieġa ta’ dawn iż-żewġ oqfsa ġodda; i) reviżjoni tal-mira primarja tad-defiċit tal-2014 sa mhux aktar minn EUR 210 million (1.3% of PDG) biex tirrifletti l-prestazzjoni fiskali fl-ewwel nofs tal-2014, is-sottomissjoni ta’ proposta li tiżgura n-newtralità fiskali tar-riforma tas-sistema ta' protezzjoni soċjali u l-kisba tal-mira tad-defiċit fiskali għall-2015, filwaqt li l-mira ta' eċċess primarju għall-2017 ġiet riveduta ‘l isfel biex jitħaffef l-aġġustament fiskali matul l-2017-2018; (vii) l-issettjar ta' passi ulterjuri biex jitħaddem il-proċess tal-privatizzazzjoni fl-Awtorità Ċiprijotta tal-Portijiet u fl-Awtorità tal-Elettriku ta’ Ċipru; (viii) il-ħatra tal-Kummissarji l-ġodda u ż-żewġ Assistenti Kummissarji tad-dipartiment tat-taxxa l-ġdid, l-istabbiliment ta’ bażi tad-dejta komuni tal-kontribwenti, u l-adozzjoni ta’ regolamenti meħtieġa biex jagħmlu l-poteri tal-ġbir imsaħħa operattivi; (ix) ir-riforma tal-proprjetà immobbli se tiġi implimentata fl-2015; (x) l-inklużjoni ta' rekwiżiti ulterjuri biex jiġi assigurat il-ħruġ ta’ titoli tal-proprjetà dwar ir-regolament tas-suq tad-djar; (xi) il-provvediment ta' abbozz ta' pjan ta' azzjoni għall-eliminazzjoni ta' kawżi b'lura tal-qrati, statistiċi ddettaljati dwar kawżi b'lura tal-qrati u t-tul tal-proċedimenti, kif ukoll l-istabbiliment ta' Qorti amministrattiva. (xii) il-valutazzjoni tal-artikoli fil-liġi preżenti tal-Organizzazzjoni tat-Turiżmu ta' Ċipru li jistgħu jxekklu l-kompetizzjoni; u (xiii) valutazzjoni preliminari tal-potenzjal tekniku u ekonomiku għal aktar żieda fil-produzzjoni tal-elettriku minn sorsi ta’ enerġija rinnovabbli u tal-prezz ta’ sorsi differenti ta’ enerġija rinnovabbli meta mqabbla ma’ sorsi ta’ enerġija primarja konvenzjonali, flimkien mal-inklużjoni ta’ miżuri biex titjieb il-kapaċità u l-indipendenza ta’ CERA. (9) Matul l-implimentazzjoni tal-pakkett komprensiv ta’ politika ta’ Ċipru, il-Kummissjoni għandha tipprovdi konsulenza politika addizzjonali kif ukoll assistenza teknika f’oqsma speċifiċi. Stat Membru soġġett għal programm ta’ aġġustament makroekonomiku li jesperjenza kapaċità amministrattiva insuffiċjenti għandu jfittex assistenza teknika mill-Kummissjoni, li tista’ tikkostitwixxi, għal dak l-iskop, gruppi ta’ esperti. (10) L-awtoritajiet Ċiprijotti jfittxu l-opinjonijiet, skont ir-regoli u l-prattika nazzjonali attwali, tal-imsieħba soċjali u l-organizzazzjonijiet tas-soċjetà ċivili fil-preparazzjoni, l-implimentazzjoni, il-monitoraġġ u l-evalwazzjoni tal-programm ta’ aġġustament makroekonomiku. ADOTTA DIN ID-DEĊIŻJONI: Artikolu 1 Artikolu 2 tad-Deċiżjoni ta’ Implimentazzjoni 2013/463/UE huwa b’dan emendat kif ġej: (1) Il-paragrafu 5 huwa sostitwit b’dan li ġej: '5. Bil-għan li tinkiseb lura l-istabbiltà tas-settur finanzjarju tiegħu, Ċipru (i) ikompli jimplimenta r-ristrutturar tas-settur bankarju u s-setturi tal-istituzzjoni ta’ kreditu kooperattiv, (ii) ikompli jsaħħaħ is-sorveljanza u r-regolamentazzjoni fil-kuntest tat-transizzjoni li għaddejja għall-MSU, (iii) ikompli r-riforma tal-qafas ta’ ristrutturazzjoni tad-dejn u (iv) gradwalment ineħħi restrizzjonijiet kapitali skont li-pjan ta' direzzjoni tiegħu, filwaqt li jħares l-istabbiltà finanzjarja. Il-programm jipprevedi dawn il-miżuri u riżultati: (a) li jiġi żgurat li s-sitwazzjoni tal-likwidità tas-settur bankarju tiġi ssorveljata mill-qrib. Ir-restrizzjonijiet temporanji fuq il-moviment ħieles tal-kapital (fost l-oħrajn, limiti fuq il-ġbid ta’ flus kontanti, fuq il-pagamenti u fuq it-trasferimenti) jiġu ssorveljati mill-qrib. Ir-rilassament gradwali tal-miżuri restrittivi esterni ikun konsistenti mal-istabbiltà tas-settur finanzjarju u jippreserva r-riżervi ta' likwidità komdi. Il-Bank Ċentrali ta’ Ċipru (CBC) se jwettaq spezzjonijiet fuq il-post tal-implimentazzjoni tar-restrizzjonijiet, u jieħu azzjonijiet superviżorji xierqa, kif meħtieġ. Aktar liberalizzazzjoni ta’ miżuri restrittivi esterni se tiġi kkunsidrata biss mill-awtoritajiet wara t-tlestija b’suċċess ta’ Valutazzjoni Komprensiva u tranżizzjoni bla xkiel għall-MSU. L-għan huwa li l-kontrolli jibqgħu fis-seħħ biss sakemm ikunu strettament meħtieġa sabiex jipprevjenu riskji serji u immedjati għall-istabbiltà finanzjarja. Wara r-riżultat tal-Valutazzjoni Komprensiva, il-pjan direzzjonali għar-rilassament gradwali ta’ miżuri restrittivi se jiġi aġġornat u ppubblikat. Il-pjanijiet rigward il-finanzjament u l-kapital, tal-banek lokali li jiddependu fuq il-finanzjament mingħand il-banek ċentrali jew li jirċievu għajnuna mill-istat, jirriflettu b’mod realistiku t-tnaqqis antiċipat fl-ingranaġġ finanzjarju fis-settur bankarju, u jnaqqsu d-dipendenza fuq is-self mill-banek ċentrali, filwaqt li jiġu evitati bejgħ taħt emerġenza ta’ assi u kriżi tal-kreditu; (b) l-adattament tar-rekwiżiti ta’ kapital minimu, filwaqt li jittieħed kont tal-parametri ta’ valutazzjoni tal-karta tal-bilanċ u tal-ittestjar tal-istress madwar l-UE; (c) jiġi żgurat li kwalunkwe pjan ta’ ristrutturar jiġi formalment approvat taħt ir-regoli tal-għajnuna mill-Istat, qabel tiġi pprovduta xi għajnuna mill-Istat. Banek b’defiċit ta’ kapital jistgħu, jekk miżuri oħrajn ma jkunux biżejjed, jitolbu għajnuna għar-rikapitalizzazzjoni mill-Istat skont il-proċeduri ta’ għajnuna mill-Istat. Banek bi pjanijiet ta’ ristrutturazzjoni jirrapportaw il-progress fl-implimentazzjoni tagħhom tal-pjanijiet; (d) l-iżgurar ta' ħolqien ta' reġistru ta’ kreditu u operazzjonali; (e) it-teħid tal-kont tat-tranżizzjoni għall-MSU, l-iżgurar tal-implimentazzjoni sħiħa tal-qafas regolatorju fir-rigward tal-bidu tas-self, l-indeboliment tal-assi u forniment; (f) l-introduzzjoni ta' rekwiżiti obbligatorji ta’ divulgazzjoni biex jiġi żgurat li l-banek jikkomunikaw regolarment lill-awtoritajiet u lis-swieq il-progress fir-ristrutturar tal-operazzjonijiet tagħhom; (g) l-iżgurar tar-reviżjoni tad-direttiva għall-governanza, li tispeċifika, fost l-oħrajn, l-interazzjoni bejn l-unitajiet ta’ verifika interna tal-banek u s-superviżuri tal-bank; (h) it-tisħiħ tal-governanza tal-banek, inkluż billi jiġi pprojbit is-self lil membri indipendenti tal-bord jew lil partijiet relatati magħhom; (i) l-iżgurar tal-persunal meħtieġ u l-emendi fid-dawl tar-responsabbiltà l-ġdida meħuda mill-KTF, inkluż billi tiġi żgurata separazzjoni bejn il-funzjonijiet superviżorji u ta’ riżoluzzjoni, it-traspożizzjoni fil-liġi nazzjonali tas-Sett Uniku tar-Regoli, inkluż id-Direttiva dwar l-Irkupru u r-Riżoluzzjoni u d-Direttiva dwar Skemi ta’ Garanzija tad-Depożiti; (j) it-tisħiħ tal-ġestjoni ta’ self improduttiv, b'kont meħud tal-iżviluppi u l-iskedi tal-MSU. Dan jinkludi fuq kollox: reviżjoni tal-Kodiċi ta' Kondotta u tal-politiki ta' ġestjoni u prattiċi tal-arretrati; il-monitoraġġ tal-miri ta' ristrutturar stabbiliti mill-KTF; miżuri li jippermettu lill-mutwanti jiksbu informazzjoni finanzjarja adegwata dwar is-sitwazzjoni finanzjarja tal-mutwatarji, u jitolbu, jiksbu u jwettqu t-tqegħid ta' assi finanzjarji u l-qligħ ta' mutwatarji delinkwenti; miżuri li jippermettu u jiffaċilitaw it-trasferiment mingħand il-mutwanti għal partijiet terzi ta' self individwali eżistenti, flimkien mal-kollateral u s-sigurtajiet kollha, mingħajr ma wieħed ikollu jikseb kunsens mingħand il-mutwatarju. (k) it-tħaffif tal-limitazzjonijiet fuq il-qbid ta’ kollateral. Dan jinkludi tħejjija ta’ leġiżlazzjoni abbażi tar-riforma komprensiva li jistabbilixxi qafas xieraq għall-proċeduri ta’ insolvenza korporattiva u personali, kif ukoll jiżgura t-tħaddim korrett u effettiv tal-oqfsa ta’ esklużjoni riveduta u ta’ insolvenza. Barra minn hekk, ladarba riformat, il-qafas ġuridiku ġdid għar-ristrutturar tad-dejn tas-settur privat jiġi rieżaminat u jiġu mfassla miżuri addizzjonali skont kif meħtieġ; (l) li tiġi kkompletata l-armonizzazzjoni tar-regolazzjoni u s-superviżjoni tal-istituzzjonijiet koperattivi ta’ kreditu ma’ dawk tal-banek kummerċjali; (m) l-iżgurar li l-Grupp Kooperattiv jipprevedi għal implimentazzjoni sħiħa u fil-ħin tal-pjan ta’ ristrutturar miftiehem u jieħu aktar miżuri biex itejjeb il-kapaċità operazzjonali tiegħu b’mod partikolari fl-oqsma tal-ġestjoni ta’ arretrati, Sistema tal-Ġestjoni tal-Informazzjoni, il-governanza, u l-kapaċità tal-ġestjoni; (n) it-tkomplija tat-tisħiħ ulterjuri tal-qafas kontra‑l-ħasil tal-flus u l-implimentazzjoni ta' pjan ta’ azzjoni li jiżgura l-applikazzjoni ta’ prattiċi mtejba fir-rigward tad-diliġenza dovuta tal-klijent u t-trasparenza tal-entitajiet, f’konformità mal-aħjar prattika, li tintegra t-testijiet‑tal-istress f'superviżjoni tal-banek regolari lil hinn‑mill-post. (2) Fil-paragrafu 8, il-punt (e) jinbidel b'li ġej: '(e) l-adozzjoni ta' liġi biex tinkiseb sistema ta’ governanza korporattiva solida għal intrapriżi li huma proprjetà‑tal-Istat u semi‑pubbliċi u l-implimentazzjoni ta’ pjan ta’ privatizzazzjoni bħala għajnuna biex tittejjeb l-effiċjenza ekonomika u tinkiseb mill-ġdid is-sostenibbiltà tad-dejn;' (3) Il-paragrafu 13 huwa sostitwit b’dan li ġej: '13. Il-pass ta’ pproċessar ta’ każijiet fil-qorti jitħaffef u l-ammont ta’ kawżi pendenti fil-qorti jkun eliminat sa tmiem il-programm. Ċipru jieħu inizjattivi biex isaħħaħ il-kompetittività tas-settur tat-turiżmu tiegħu, billi jimplimenta l-pjan ta’ azzjoni konkreta li jwassal għall-kisba ta’ miri kwantifikati identifikati, fost l-oħrajn fl-Istrateġija tat-Turiżmu għal 2011‑2015 rivedut riċentement u billi tiġi emendata l-Liġi tal-Organizzazzjoni tat-Turiżmu ta' Ċipru jiġifieri dawk l-oġġetti li jistgħu jxekklu l-kompetizzjoni fis-settur tat-turiżmu. Ċipru jimplimenta strateġija aero-politika li twassal għall-adattament tal-politika tal-avjazzjoni esterna ta' Ċipru, b’kont meħud tal-politika esterna dwar l-avjazzjoni tal-UE u ftehimiet tal-UE b'rabta mal-avjazzjoni, filwaqt li tiġi żgurata biżżejjed il-konnettività tal-ajru.' (4) Fil-paragrafu 14, il-punt (b) jinbidel b'dan li ġej: '(b) sinteżi komprensiva tas-sistema regolatorja u tal-organizzazzjoni tas-suq għas-settur ristrutturat tal-enerġija u tal-gass, inkluż valutazzjoni preliminari tal-potenzjal biex tiżdied il-produzzjoni tal-elettriku minn sorsi ta’ enerġija rinnovabbli; kif ukoll' (5) Il-paragrafu 16 huwa sostitwit b’dan li ġej: '16 Fl-iżvilupp ta’ strateġija ta’ tkabbir komprensiv u koerenti, Ċipru jintegraha fil-qafas istituzzjonali nazzjonali tiegħu billi jsaħħaħ ir-riforma kontinwa tal-amministrazzjoni pubblika, ir-riforma fil-ġestjoni tal-finanzi pubbliċi, impenji oħra fil-programm ta’ aġġustament makroekonomiku ta' Ċipru u inizjattivi rilevanti tal-UE li jieħdu kont tal-Ftehim ta' Sħubija għall-implimentazzjoni tal-Fondi Ewropej Strutturali u ta' Investiment. Se tiġi żviluppata strateġija ta’ tkabbir, koordinata u infurzata permezz tal-korp uniku li se jevolvi mit-Task Force għat-Tkabbir diġà stabbilita u għandha tkun imsejsa fuq il-qafas istituzzjonali nazzjonali. Artikolu 2 Din id-Deċiżjoni hija indirizzata lir-Repubblika ta’ Ċipru. Magħmul fi Brussell, Għall-Kunsill Il-President […] [1] ĠU C 120, 26.04.2013, p. 1. [2] ĠU L 140, 27.5.2013, p. 1. [3] Id-Deċiżjoni tal-Kunsill 2013/236/UE tal-25 ta’ April 2013 indirizzata lil Ċipru dwar miżuri speċifiċi għall-kisba mill-ġdid ta’ stabbiltà finanzjarja u tkabbir sostenibbli (ĠU L 141, 28.5.2013, p. 32). [4] Id-Deċiżjoni ta’ Implimentazzjoni tal-Kunsill 2013/463/UE tat-13 ta’ Settembru 2013 dwar l-approvazzjoni ta’ programm ta’ aġġustament makroekonomiku għal Ċipru u li tħassar id-Deċiżjoni 2013/236/UE (ĠU L 250, 20.9.2013, p. 40).